Exqrch/javanese-Komodo-pixelgpt huggingface dataset:
Ukiran ing saben laladan uga duwèni ciri sing beda-beda, lan sing paling khas yaiku ukiran godhong trubusan
Ora mung iku, ana uga gambar woh telu utawa papat ing dhasaran godhong
Iki sing ndadèkake dheweke dadi salah sawijining ciri khas ukiran asli Jepara
Ciri liyané, ing cawang lung-lungan ana pola muter dawa lan nyebar supaya mbentuk sawetara cawang cilik kang ngisi perangan luwung kanggo nambah kaendahané
Kapindho, ciri liyané saka ukir Jepara, yaiku princèn kang apik kang kadhangkala katon kaya urip, princèn ukir Jepara iki kagawé kanthi presisi banget
Bisa kaya mangkono amarga juru ukir saka Jepara kalebu wong sing wis mumpuni
Dhèwéké bisa nggawé ukiran Jepara kanthi ngemati kanthi tumemen saben obyèké
Asil ukiran iki bisa dideleng ing macem-macem lairan mèbel
Asil ukir jati Jepara lumrahé duwèni asil ukiran kang apik banget amarga tekstur kayu jati, mahoni, séngon, lan liya-liyané sing digunakaké luwih gampang diukir
Katelu, saliyané ukiran kang princi, cara mernani uga apik satemah mènèhi kesan kang élok
Cara kang digunakaké kanggo mernani yaiku cara tradhisional
Dadi, asil werna uga ora gampang luntur, merak ati, lan katon luwih alus
Kapapat, pancèn ana pathokan tinamtu kanggo gawe ukiran Jepara
Dadi, ora kabèh wong bisa nggawe ukiran kasebut
Nanging, para pengrajin isih bisa bebas nyaluraké gagasan kanggo saben ukiran kang bakal digawe
Kabukti kanthi manéka werna motif lan corak kang ana ing jaman saiki,kang dadi wohing "inovasi"
Motif kang digunakake uga ora kuwa-kuwi
Saben pengrajin duwèni kabisan nggawe motif-motif kasebut luwih rapi, lincah, lan mesthi luwih narik kawigatèn
Ukiran asli Jepara uga bisa dideleng saka motif Jumbai utawa ujung-ujung legokan kang ana godhong mèmper kipas kabuka ing pucuking godhong ana runcingané
Kajaba iku, ana uga telu utawa papat woh wiji kang metu saka dhasar godhong
Sliyané iku tatahan legok duwé pola muter karo manjang lan nyebar cawang-cawang cilik sing ngebaki papan utawa gawé ramé ukiran
Salah siji ciri isi wujudé pola lan motif, kanggo motif kita dhewe bisa ndeleng saka: godhong trubusan dumadi saka rong jinis, yaiku katon saka apa sing metu saka pucuk lung-lungan lan sing metu saka cawang utawa ros-rosané.
Mantèn Kaji Mantèn Kaji inggih punika istilah ingkang dipun ginakaken kanggé tata cara mantèn khas Semarangan, ingkang dipun wiwiti ing warsa 1930-an ing Semarang
Mantèn Kaji nggadhahi fungsi minangka pangrakèt sosial kaliyan budaya ing masarakat
Mantèn Kaji kabentuk minangka akulturasi budaya Arab, Jawi, Cina, Melayu kaliyan Éropa, sesarengan kaliyan asal-usul kabentukipun Kitha Semarang
Dipun sebat Mantèn Kaji amargi busana ingkang dipun agem kaliyan pengantèn kakung sami kaliyan gamis utawi jubah ingkang asring dipun agem kaliyan tiyang ingkang nembé kondur saking nindakaken ibadah kaji
Mantèn Kaji dados salah satunggaling budaya ingkang nyerminaken masarakat ingkang njunjung inggil toléransi kaliyan bènten suku, budaya, ras kaliyan agami, goyong-royong, sarta keharmonisan bermasarakat kaliyan benten etnis
Pengaruh Arab, Cina, kaliyan Éropa
Pengaruh Arab ketingal cetha ing sorban, ugi kupluk "alfiah" ingkang dipun agem kaliyan penganten kakung kados-kados nembé kondur saking kaji
Sandhangan pangantèn kakung arupi jubah beludru ingkang lengenipun panjang
Tata rias pengantèn putri Semarangan inggih punika cengge (kapengaruh budaya Tionghoa) kanthi wedhakan ingkang kandel sanget
Sandhal pengantèn putri kaliyan sanggul Jawi dipun pengaruhi déning Kasultanan Surakarta kaliyan Ngayogyakarta, kanthi nglebetaken ornamèn mlathi "endhog remek" kaliyan susuk kondhé ingkang nggambaraken budaya Jawi
Déné padé-padé dipun damel langkung prasaja ingkang nggambaraken "jiwa" masarakat Semarang minangka pedagang
Pengaruh Éropa saged dipun tingali saking pangagemipun makutha kagem pengantèn putri, déné pengantèn kakung saking pedhangipun
Pengaruh Cina ugi saged dipun tingali ing sandhangan pengantèn putri, inggih punika kebaya encim saking bahan beludru ingkang dipun hias nganggé moté utawi payèt
Kagem andhapanipun, pengantèn kekalih ngagem kain werni abrit kaliyan emas
Salah satunggaling proses ingkang khas wonten Mantèn Kaji inggih punika ingkang dipun wastani kaliyan "ngarak mantèn"
Ngarak mantèn inggih punika prosesi ngiringi rombongan pengantèn kelling wilayah utawi panggènan mantenan
Ing ngarak mantèn, percampuran budaya saged dipun tingali dening masarakat saking ageman para pengantèn kaliyan kesenian ingkang dipun tampilaken kadosta blantènan
Bentenipun Mantèn Kaji kaliyan prosesi mantèn ingkang dipun pengaruhi budaya Tionghoa kaliyan Arab sanèsipun inggih punika wonten ing filosofi Jawi ingkang taksih dipun lestantunaken
Pengaruh Jawi saged dipun tingali saking simbul-simbul ingkang dipun ginakaken ing upacara kasebat kadosta endhog remek ingkang asalipun saking tembung endhog ingkang gadhah artos tigan, kaliyan remek ingkang gadhah artos bibrah
Dados endhog remek gadhah artos rangkeyaning sekar ingkang bentukipun bulat ingkang pundi saderengipun dipasang dipun lampahaken paremesan ing rangkeyaning sekar supados awujud oval sarupi tigan
Endhog remek gadhah makna pandonga bilih sasampunipun emah-emah dipun ajeng-ajeng supados kagesanganipun gadhah warni, bingah lan mlampah cocok ingkang dipun kajengi
Kejawi punika, ugi gadhah artos ngempalaken kalih makhluk ingkang bènten, bènten kakung kaliyan putri, benten karakter supados kuwawi gesang sareng tanpa wonten masalah punapa
Sasanèsipun wonten kembang mayang, pasang godhong tebu ingkang ateges antebing kalbu, godhong kluwih minangka donga kagem rejeki linuwih, kaliyan godhong apa supados penganten boten ngalami bebaya
Nanging, menawi dipun bandhingaken kaliyan upacara adat Jawi, Mantèn Kaji langkung prasaja, boten mulya kados mantèn Jawi
Hiburan Gambang Semarang ugi dados ciri khas upacara Mantén Kaji.
Grebeg Besar Demak Grebeg Besar Demak inggih punika perayaan ingkang dipun lampahaken sawarsa sapisan ing sasi Dzulhijjah déning masarakat Islam ing Masjid Agung Demak
Bentuk kagiyatan wonten Grebeg Besar inggih punika ziarah dhateng pesaréyan para sultan ing Kasultanan Demak kaliyan pesaréyan Sunan Kalijaga
Ing dalu sadèrèngipun tanggal 10 Dzulhijjah, dipun wontenaken acara Tumpeng Sanga, kaliyan ing Kadilangu dipun wontenaken Slametan Ancakan
Énjing ing tanggal 10 Dzulhijjah, masarakat nindakaken shalat Idul Adha ing Masjid Agung Demak
Sasampunipun punika, dipun lampahaken ritual utami saking rangkéan kagiyatan Grebeg Besar Demak arupi jamasan pusaka ingkang dipun sebat kaliyan "ubarampé"
Grebeg Besar Demak berfungsi dados upacara adat, hiburan, média komunikasi, panyawijen nilai sosial, kaliyan obyèk wisata
Kejawi kagiyatan ingkang dipun sebataken saderengipun, ing Grebeg Besar kadhang-kadhang dipun wontenaken rangkéan arak-arakan utawi iring-iringan saking pendhapa Kabupatèn Demak
Nanging, saleresipun arak-arakan punika sanès pérangan saking tradhisi kaliyan dipun lampahaken namung kangge ngramekaken utawi kawigatosan wisata
Grebeg Besar asalipun saking kalih tembung basa Jawi inggih punika Grebeg kaliyan Besar
Grebeg gadhah artos suwanten angin ingkang sumilir
Grebeg ugi angsal dipun artosaken dados pengiring utawi pakempalan
Déné tembung Besar inggih punika namaning sasi Dzulhijjah lebeting basa Jawi
Mila Grebeg Besar gadhah makna inggih punika pakempalan masarakat Islam ing sasi Dzulhijjah
Pakempalan punika dipun lampahaken ing Masjid Agung Demak
Grebeg Besar dipun wiwiti kanthi nglebeti plataran Mesjid Agung Demak, dipun ajengaken tumuju pasaréyan para sultan ing Kasultanan Demak kaliyan pasaréyanipun Sunan Kalijaga ing Demak
Para paziarah lajeng dipun sukakaken informasi bab tata cara ziarah dening juru panuntun kaliyan dipun suwun supados reresik utawi bersuci langkung rumiyin sadèrèngipun ziarah
Kagiyatan ziarah dipun wiwiti ing tanggal 1 Dzulhijjah sasampunipun salat Asar
Wonten ing dalu sadèrèngipun perayaan Idul Adha dipun wontenaken peken dalu.
Gemblak Gemblak (Carakan: ꦒꦼꦩ꧀ꦧ꧀ꦭꦏ꧀; basa Indonésia: "Gemblak") inggih punika tilas pambeksa ing pagelaran réyog ingkang wonten gandhèng cènèngipun kalihan warok
Gemblak punika laré jaler ingkang bagus rupanipun sarta gesang sesarengan kalihan paguyuban warok sadangunipun kalih taun
Gemblak dipun lamar mawi rajakaya lembu utawi sabin
Maskawin punika dipun paringaken dhumateng kulawarginipun gemblak, ingkang salajengipun gemblakipun gesang sareng kalihan warok tumut grombolanipun mubeng dhateng kathah panggènan kanggé ngramèkaken pagelaran réyog
Warok inggih punika sesebatan kanggé tiyang jaler ingkang gadhah sipat ksatriya, bebudèn luhur, kalihan ndarbèni kaluhuran ing lingkungan masarakat
Kawitanipun, warok dipun gambaraken minangka tiyang ingkang gadhah ngèlmu kanuragan
Para warok ingkang péngin nggayuh ngèlmu kalihan kasektènipun kedah nglampahi "pasa èstri" utawi boten angsal cumbana kalihan tiyang èstri, nanging angsal kalihan laré jaler yuswa 11–15 taun
Laku punika asring dipun arani kalihan "gemblakan"
Warok kénging rabi kalihan tiyang èstri minangka garwanipun, nanging piyambakipun bokbilih taksih saged ndarbèni gemblakipun
Bab punika ingkang njalari sambetan "Warok-Gemblakan" mèmper kalihan tradhisi "perjantanan" wonten ing Yunani kina
Sinten mawon ingkang mangertèni cara gesang tradhisional ing Panaraga bakal sumerep bilih wonten tiyang jaler langkung sepuh aran warok boten cumbana kalihan garwanipun, nanging cumbana kalihan laré jaler ingkang langkung enèm
Bokbilih ingkang dipun lampahi warok kalihan gemblak punika saged sinebat tumindak homosèksual, nanging piyambakipun boten naté ngidhèntifikasi minangka tiyang homosèksual, nanging bakal ngarani mawi istilah "warok-gemblakan"
Warok ingkang sugih bandha ngontrak gemblak tuwin asring dipun paringi dhedhaharan énak, dipun ajak mlampah-mlampah, dipun paringi rerenggan, kalihan ngantos ngedalaken arta kanggé sekolah kalihan sangu gemblakipun
Senajan pikantuk kamulyan, sadangunipun dipun kontrak, gemblak kedah ngabdi dhumateng warokipun kalihan manut saben pituturipun
Senajan "gemblakan" asring dipun anggep minangka homosèksualitas, warok kalihan gemblak gadhah sambetan ingkang raket kados ta bapak kalihan larénipun ing prakawis pawiyatan
Warok mulang gemblak kados pundi gesang ingkang wicaksana kalihan ing tatakrama, mulang mbeksa kanggé pagelaran Réyog, kalihan nyekolahaken gemblakipun
Samangké tumindakipun warok kalihan gemblak dipun tentang déning pangarsa agami lumantar lelawanan moral publik
Pramila, samangké pagelaran Réyog Panaraga awis sanget mitontonaken gemblak, laré jaler ingkang bagus rupanipun ingkang nunggangi kapal
Sapréné lakon "gemblakan" dipun gantos kalihan Jathil, prajurit èstri ingkang nunggangi kapal képang
Cariyos warok kalihan gemblak mlebet ing filem "Kucumbu Tubuh Indahku".
Barongan Blora Barongan Blora inggih punika salah setunggaling kagunan jinis Réyog Panaraga ingkang wonten kaliyan berkembang ing Kabupatèn Blora
Ing babad Giyanti, dipun sebataken menawi Blora kalebet tlatah mancanegara ingkang tundhuk dumateng bupati Panaraga
Mila, kabudayan Panaraga ugi mengaruhi kabudayan ing Blora, salah setunggalipun inggih punika Barongan Blora
Saking agengipun pengaruh Panaraga, nama-nama klompok barongan ing Blora ugi ngginakaken nama khas Panaraga, kadosta Singa Lodra, Singo Lodaya, kaliyan Menggala
Ing lumampahipun jaman, Barongan Blora tansah nggematosaken babagan ingkang sampun dados ciri khas Barongan Panaraga utawi Réyog, wiwit saking busana, gerakan, kaliyan iringanipun
Barongan ingkang waunipun dipun lakoni tiyang kalih, sapunika namung dipun lakoni tiyang setunggal, kaliyan barong ingkang gundhul manggèn wonten ing tengah
Pamaréntah Blora mratèlakaken Barongan Blora minangka kagunan khas Blora, sanadyan ing kitha-kitha sanesipun ing Jawa Tengah taksih kathah klompok barongan ingkang dipun péntasaken tiyang kalih alias Réyog Tradhisional
Kejawi punika, wonten sajarah ingkang nyariyosaken menawi Barongan Blora dipun asta kaliyan dipun kembangaken dening Samin Surosentiko sasampunipun manggèn ing panggènan leluhuripun ing Sumoroto, Panaraga
Wekdal punika, nama réyog langkung misuwur kanthi nama Barongan
Ing babagan wujudipun, cangkemipun réyog mbikak kanthi makutha merak ingkang ageng wonten sirahipun
Nanging, natkala ing Blora angèl anggènipun mikantukaken wulu merak amargi pangawasan kolonial Walanda, wulu merakipun dipun gantos nganggé bahan serat arèn ingkang dipun bentuk kados dhadhak merak kaliyan ditlesepi sekedhik wulu merak ing serat arèn minangka rambut barongan Blora
Ing jaman sapunika kathah panaliti kaliyan seniman barongan nyobi ndamel cariyos piyambak babagan kagunan barongan ing Blora minangka bentuk idèntitas barongan ing Blora kanthi nyampur cariyos Bantarangin kaliyan cariyos Panji, amargi sebagéan seniman barongan ing Blora boten kersa ngakoni menawi sajarah wontenipun barongan ing Blora amargi pengaruh Panaraga sarta piranti, sandhangan, kaliyan alat musik Barongan Blora taksih gumantung saking Panaraga
Malah sawetawis seniman Barongan ing Blora nganggep menawi Réyog ing Panaraga asalipun saking Blora, kanthi ndamel cariyos piyambak
Kejawi punika, seratan Seni Réyog Panaraga ing krakap réyog ing Blora ugi dipun busak lajeng dipun gantos kaliyan seratan Seni Barong Blora utawi Seni Réyog Blora
Perkawis punika ndadosaken para seniman Blora pecah dados sawetawis kubu
Tata-cara, gerak tari, busana kaliyan iringanipun Barongan Blora sapunika boten bènten kaliyan ingkang wonten ing Réyog Panaraga
Pagelaran barongan ing Blora ugi nganggé lakon tari saking réyog, kadosta jathilan, warok, kaliyan bujangganong.
Bedhaya Semang Bedhaya Semang inggih punika beksa ingkang bineksan déning pambeksa putri cacah sanga
Cacah menika dados pralambang arah angin, arah kadudukan bintang-bintang (planèt-planèt) wonten saindenging jagad, lan lambang bolongan hawa manungsa ("babadan hawa sanga") -- bolongan irung cacah kalih, bolongan mripat cacah kalih, bolongan talingan cacah kalih, bolongan tutuk cacah setunggal, bolongan ngurat cacah setunggal, lan bolongan dubur cacah setunggal
Bedhaya punika dipun yasa kanggé nggambaraken pagesangan para déwa nalika damel pitung widadari ingkang ngubengi Suralaya
Beksan punika dipun yasa ing wekdal pamarèntahanipun Sultan Agung ing Karajan Mataram
Sultan Hamengku Buwana I ngyasa beksan Bedhaya ingkang kaparingan nama Bedhaya Semang
Tembung "semang" ngemu teges kuwatos, was-was, utawi mangu-mangu
Babagan punika wonten gegayutanipun kaliyan raos samar wonten ing manahipun Panembahan Sénapati nalika Ratu Kidul manggihi panjenenganipun ingkang nembé semèdi lan mitontonaken beksan dhumateng Panembahan Sénapati
Pambeksa bedhaya cacah sanga kasebat nggadhahi peran piyambak-piyambak, nanging ngagem riasan ingkang sami amargi dados pralambang bilih saben tiyang ingkang lair wonten jagad menika nggadhahi wujud lan kawontenan ingkang sami
Wonten ing pagelaran beksan bedhaya ingkang dados paraga utami inggih punika "batak" lan "endhel" ingkang dados pralambang paprangan akal lan pikiran jiwa manungsa kaliyan nepsu manungsa
Paraga sanèsipun inggih menika "jangga (gulu), apit ngajeng, apet wingking, dhadha, endhel wedalan ngajeng, endhel wedalan wingking" lan "buntil"
Miturut sejarah, Bedhaya Semang menika satunggalipun beksa pusaka peninggalanipun Kasultanan Mataram mila dipun sakralaken déning Kasultanan Ngayogyakarta Hadiningrat amargi dipun pitadosi bilih beksa menika mratikelaken wujudipun sesambetan mistis antawis tedhakipun Panembahan Senopati minangka Raja Mataram Islam kaliyan panguaos Seganten Kidul utawi Ratu Seganten Kidul, inggih menika Kanjeng Ratu Kidul
Miturut Babad Nitik, Bedhaya menika yasanipun Kanjeng Ratu Kidul, déné nama Semang (Bedhaya Semang) dipun paringaken saking Sultan Agung
Beksa Bedhaya Semang menika dipun gelaraken kanggé kawigaten ritual istana, kados ta "jumenengan"
Ing salajengipun, beksa menika ngrembaka lan perkembanganipun bènten-bènten miturut kawontenan masarakat ingkang nyengkuyung
Asal-usul Bedhaya Semang menika misterius amargi naming manggihaken naskah babagan beksa menika setunggal abad kepengker
Ewasemanten, kabar ingkang santer mratélaken bilih Bedhaya Semang menika adedhasar bedhaya lan serimpi
Bedhaya Semang sampun dipunbakenaken ing wekdal pamaréntahanipun Sultan VIII
Ing wekdal menika modernisasi budaya nembé kalampahan saénggo kathah sanget éwah-éwahanipun ing beksa menika
Ing salajengipun, Bedhaya Semang dipun uri-uri lan dipun ajaraken kanggé kalestantunanipun budaya
Paraga ingkang dipun pratèlakaken dening para pambeksan inggih menika: Sedaya ébah-ébahan beksa Bedhaya Semang menika asipat kaku lan mboten angsal ditrajang amargi ing saben ébahan wonten jarwanipun saha mralambangaken kekajengan piyambak-piyambak
"Gending" ingkang ngiringi tari Bedhaya Semang inggih menika gending mirunggan, semanten ugi gamelanipun
Iringan ingkang dipun agem wonten pagelaran beksa Bedhaya Semang inggih menika gamelan Jawi lan Barat: "trombone" lan biola utawi rebab
Alap-alap Kawah Alap-alap kawah ("Falco peregrinus"), uga dikenal minangka falcon peregrine, lan kanthi historis minangka elang ing Amérika Utara, iku manuk pemangsa (raptor) kosmopolitan ing kulawarga Falconidae
Elang gedhé, ukuran gagak, nduweni punggung biru-abu-abu, bagian ngisor putih sing diblokir, lan endhas ireng
Falcon peregrine misuwur kanthi kacepetan, tekan luwih saka 320 km/jam (200 mph) sajrone mburu stoop khas (nyilem kacepetan dhuwur), dadi manuk paling cepet ing donya, uga anggota paling cepet ing donya karajan kéwan.
Dhadhung Awuk Dhadhung Awuk inggih punika salah satunggaling seni pagelaran ingkang asalipun saking Daérah Istiméwa Yogyakarta
Seni pertunjukan punika kalebet téater rakyat ingkang awujud drama tari
Drama tari inggih punika pagelaran ingkang nggabungken dolanan, drama, tari lan iringan musik
Dipun tedahaken bilih Dhadung Awuk minangka pangrembakanipun Srandhul ingkang ugi kalebet kagunan rakyat
Ananging wonten ingkang mbédakaken antawisipun Dhadung Awuk kaliyan Srandhul, inggih punika Dhadung Awuk mligi mentasaken lakon-lakon ingkang ngewrat lakon utami ingkang asma Dhadung Awuk ingkang kapérang wonten sapérangan sèri, wiwit alitipun ngantos dumugi ing kerajaan Demak, lajeng kepanggih kaliyan Jaka Tingkir
Déné Srandhul mentasaken lakon ingkang asalipun saking Serat Menak, cariyos Panji, legénda kaliyan dongèng
Dhadung Awuk tewah kaliyan berkembang dados salah satunggaling téater rakyat ingkang nggadhahi fungsi utami hiburan dhateng masarakat
Fungsi sanèsipun ingkang boten kawon wigatosipun inggih punika dados média pangraket nilai-nilai sosial lebeting masarakat
Dhadung Awuk ugi berfungsi dados sistem kontrol sosial, ngajaraken budi kasaenan, kaliyan média panerang ingkang èfèktif kanggé masarakat
Kanggé mentasaken pertunjukan Dhadung Awuk kanthi jangkep dipun betahaken pandhukung kirang langkung 30 tiyang, inggih punika 9 tiyang dados juru musik kaliyan juru nyanyi saha 21 tiyang dados juru paraga ingkang sedayanipun jaler
Lakon èstri ing pertujukan punika ugi diparagakaken déning tiyang jaler
Limrahipun kagunan Dhadung Awuk dipun pentasaken ing panggènan umum ingkang antawisipun plataran griya, lapangan, pendhapa, utawi panggung-panggung kagunan ing satunggaling kalodhangan
Pirantos musik ingkang dipun anggé wonten Dhadung Awuk sami kaliyan pirantos musik Srandhul, inggih punika angklung, kendhang kaliyan terbang
Pementasan dipun wiwiti kanthi pertunjukan musik kanggé narik kawigatosan penonton
Kala penonton sampun makempal, pamentasan dilajengaken kaliyan musik pambuka, sarta pambikakan déning satunggaling dalang utawi juru cariyos
Juru cariyos lajeng aruh penonton kaliyan medharaken lakon ingkang badhé ditampilaken
Salajengipun pambeksa sami tampil kanthi medal kaliyan mlebet panggung
Sedaya pambeksa kaliyan juru paraga ketingal prasaja
Beksan kaliyan busana sarta sipat ingkang dipun tampilaken benten-benten gimantung kaliyan lakon-lakon ingkang dipun peragakaken
Legénda Dhadung Awuk kaliyan Jaka Tingkir
Legénda punika nyariyosaken bab tetandhingan antawisipun Jaka Tingkir kaliyan Dhadung Awuk
Joko Tingkir utawi Sultan Hadiwijaya alias Karèbèt inggih punika salah satunggaling prajurit ingkang nembé mawon lulus saking pandhidhikan militèr ing Demak Bintara
Kariripun cekap saé ketingal saking minggahipun pangkat ingkang dipun tampi saéngga dados lurah
Joko Tingkir kedah nilar jabatan lurah ingkang dèrèng dangu dipun tampi amargi piyambakipun angsal pangkat ingkang inggil malih, inggih punika dados sénapati ingkang tanggel jawabipun njagi kawilujengan raja lan sadhèrèkipun
Ing satunggaling siyang, Jaka Tingkir saweg wonten ing plataran kamandungan kanggé ningali ujian utawi pendadaran calon perwira énggal
Kanggé lulus uji punika tantanganipun boten kulinten utawi basa sederhananipun awrat sanget
Sanadyan piyambakipun kala punika sampun dados pérwira inggil, Joko Tingkir taksih mriksani langsung ujianipun
Kasebat satunggaling tiyang nèm-nèman tegap ingkang keker sanget dedeg pangadeg badanipun, naminipun Dhadung Awuk
Piyambakipun sanès sosok ingkang saged dipun anggep alitan amargi kakiyatanipun.
Dhadung Awuk inggih punika salah satunggaling panyarta ing pendadaran punika
Jaka Tingkir rumaos tertarik kaliyan Dhadung Awuk ingkang nembé mawon ngawonaken setunggal banteng
Malah saking kiyatipun, banteng kala wau sirahipun remuk namung kanthi sepisan antemanipun Dhadung Awuk
Minangka tiyang ingkang tanggel jawab wonten helatan punika, pungkasanipun Jaka Tingkir murugi Dhadung Awuk ingkang kabekta éuforia kamenanganipun
Dhadung Awuk malah ngajeng-ajeng sanget Karebet ingkang kesohor punika kajeng langsung manguji
Pertandhingan punika kedados cekap alot
Dhadung Awuk ingkang rumaos bangga ing kamenanganipun sombong jalaran kahébatanipun, nanging malah léngah déning kakiyatan Joko Tingkir ingkang kasil ngawonakenipun
Kapejahan ingkang boten disengaja punika lajeng ndadosaken gègèr
Pungkasanipun Joko Tingkir dipun andhapaken saking jabatanipun amargi kawontenan pulitik dados boten kondusif sasampunipun kedadosan punika
Karir militèr ingkang dipun rintis kanthi cucuran kringet lan rah punika kedah pupus amargi provokasi Dhadung Awuk
Ing masa sapunika téater rakyat Dhadung Awuk ing Daérah Istiméwa Yogyakarta kaancem punah sanadyan taksih dipun wontenaken pinten-pinten pentas déning Kundha Kabudayan Daérah Istiméwa Yogyakarta
Salah satunggaling grup kagunan Dhadung Awuk ingkang taksih bertahan inggih punika Dhadung Awuk Mudatama ingkang wonten ing Tegalrejo, Tamanmartani, Sleman, Yogyakarta
Kanthi pinten-pinten katerbatasan, grup kagunan punika taksih nyobi kangge bertahan
Dhadung Awuk Mudatama namung ngawontenaken pentas nalika pihak-pihak tartamtu paring kalodhangan kangge pentas utawi nalika pengetan dinten Kamardikan Republik Indonesia kanthi panyengkuyung saking masarakat
Dhadung Awuk saèstunipun kalebet salah satunggaling seni pagelaran ingkang cekap fléksibel amargi kuwawi ngakomodasi pakembangan jaman tanpa kedah ngicalaken nilai-nilai tradhisi
Pramila, Dhadung Awuk wigatos dipun lestantunaken amargi ngandhut nilai-nilai tradhisi ingkang prayogi dipun mangertosi déning masarakat.
Tanèyan Lanjhang Tanèyan Lanjhang inggih punika papan dunungipun tiyang Madura
Tembung "tanèyan lanjhang" asalipun saking basa Madura ingkang dumadi saking kalih tembung, inggih punika "tanèyan" ateges "latar", kalihan "lanjhang" ateges "panjang"; dados "tanèyan lanjhang" suraosipun "plataran griya ingkang panjang"
Sungsunan griya-griyanipun dumadi saking kulawarga kalihan sanak sadhèrèkipun
Pernahing griya punika jumèjèr kanthi urutan saking wétan dhumateng kilèn, saéngga lataripun dipun gadhahi sesarengan
Manut pranatan padatanipun, griya-griya punika namung madhep ngalèr kalihan ngidul
Satunggal "tanèyan lanjhang" dipun panggèni kulawarga batih ingkang dumadi saking tiyang sepuh, laré, putu, buyut, kalihan salajengipun
"Tanèyan lanjhang" dipun wiwiti kanthi mbangun griya utami ingkang sinebat "roma tongghu" ingkang madhep ngidul
Griya punika dipun pandegani déning tiyang sepuh ingkang salajengipun mbangun "kobhung" (langgar kulawarga), kandhang rajakaya, kalihan pawon
Menawi tiyang sepuh punika gadhah laré èstri, pramila wajib mbangun griya warisan ("sangkolan") kanggé laré èstrinipun
Dibangunipun griya laré èstri punika dados tradhisi padatan matrilokal tiyang Madura, garwa ingkang jaler kedah tumut kulawarga èstri
Griya laré èstrinipun dipun bangun wonten ing sisih wétan griya utami
Salajengipun inggih kados mekaten nalika garwa jaler kalihan èstri gadhah laré èstri pramila bakal dipun pandegani griya malih kanggé larénipun